Diari Oficial de la Generalitat Valenciana


Sumari del DOGV 9321, del 20-04-2022 (2022/3323)

RESOLUCIÓ d'11 d'abril de 2022, del director general de Reformes Democràtiques i Accés a la Justícia, per la qual s'estableixen les actuacions administratives automatitzades que faran ús del segell electrònic de la Conselleria de Justícia, Interior, i Administració Pública..
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9321

Data del DOGV
:   20-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3323


Data del document
:   11-04-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ d'11 d'abril de 2022, del director general de Reformes Democràtiques i Accés a la Justícia, per la qual s'estableixen les actuacions administratives automatitzades que faran ús del segell electrònic de la Conselleria de Justícia, Interior, i Administració Pública.. [2022/3323]  
La normativa estatal aplicable a les actuacions administratives automatitzades s'estableix en la Llei 40/2015, d'1 d'octubre, de règim jurídic del sector públic (Llei 40/2015), i es desenvolupa en Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics (RD 203/2021).  
  
La Llei 40/2015 defineix l'actuació administrativa automatitzada en el paràgraf primer de l'article 41 com qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa un empleat públic.  
Afig aquest article en el paràgraf segon que, en cas d'actuació administrativa automatitzada haurà d'establir-se prèviament l'òrgan o òrgans competents, segons els casos, per a la definició de les especificacions, la programació, el manteniment, la supervisió i el control de qualitat i, si escau, l'auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.  
En aquest sentit, l'article 13 del RD 203/2021 estableix que la tramitació electrònica d'una actuació administrativa podrà dur-se a terme, entre altres formes, de manera automatitzada d'acord amb el que preveu l'article 41 de la Llei 40/2015, d'1 d'octubre.  
Respecte del sistema de signatura electrònica, d'acord amb el que disposa l'article 42 de la Llei 40/2015, cada administració pública podrà determinar els supòsits d'utilització dels sistemes de signatura electrònica previstos per a l'actuació administrativa automatitzada, entre els quals s'inclou el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigits per la legislació de signatura electrònica, conforme a l'apartat a de l'article esmentat. El desenvolupament reglamentari establit en l'article 20 del RDL 203/2021 desenvolupa aquest precepte en termes similars.  
En l'àmbit de la Comunitat Valenciana, el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana (Decret 220/2014), ja preveia en el primer paràgraf de l'article 77 la utilització d'actuacions administratives automatitzades per a constatar la concurrència dels requisits que establisca l'ordenament jurídic, declarar les conseqüències previstes, adoptar les resolucions i comunicar o certificar les dades, actes, resolucions o acords que consten en els seus sistemes d'informació mitjançant els sistemes de signatura electrònica previstos en la norma. Així mateix, el paràgraf segon del mateix article estableix que l'actuació administrativa no afecta la titularitat de la competència dels òrgans administratius i la seua utilització garantirà en tot cas la seua identificació i exercici.  
Ha de matisar-se que el contingut de l'article 77.1 del Decret 220/2014 ha d'interpretar-se conforme al que es disposa en la normativa bàsica estatal d'aprovació posterior, en atenció al principi de jerarquia normativa. Per consegüent, l'ús d'actuacions administratives automatitzades per a adoptar resolucions serà possible en la mesura en què s'haja realitzat íntegrament a través de mitjans electrònics i per a la seua adopció no haja intervingut de manera directa un empleat públic.  
D'altra banda, l'article 78 del Decret 220/2014 regula el procediment per a determinar els sistemes o aplicacions informàtiques que seran utilitzats per a la gestió d'actuacions administratives automatitzades i estableix que aquestes han de ser prèviament aprovades mitjançant resolució de l'òrgan administratiu que tinga atribuïda la competència per a la resolució del procediment, amb l'informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, la Direcció General de Tecnologies de la Informació i les Comunicacions (DGTIC), el contingut del qual serà vinculant.  
Una vegada delimitat el règim jurídic aplicable a les actuacions administratives automatitzades, és procedent determinar la competència per a la seua utilització d'acord amb l'objecte de la present resolució.  
De conformitat amb el que estableix l'article 4 del Decret 17/2017, de 10 de febrer, del Consell, pel qual s'aprova el Reglament d'assistència jurídica gratuïta, les comissions d'assistència jurídica gratuïta tenen la competència per a efectuar el reconeixement del dret a l'assistència jurídica gratuïta, i estan adscrites a la conselleria que tinga atribuïdes les competències en matèria de justícia.  
L'article 10 del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, atribueix a la Direcció General de Reformes Democràtiques i Accés a la Justícia, la competència d?«organitzar, executar i verificar l'assistència jurídica gratuïta de conformitat amb el que disposa la normativa estatal i autonòmica», funcions que es realitzen per mitjà de les comissions d'assistència jurídica gratuïta, amb la coordinació, suport administratiu i tècnic del servei de justícia gratuïta, que té entre les funcions que li adjudica l'Ordre 5/2021, de 19 de febrer, de desenvolupament del reglament orgànic d'aquesta conselleria, les propostes de millora i de desenvolupament de les aplicacions informàtiques necessàries per a la gestió de les matèries del seu àmbit funcional.  
Prèviament a aquesta resolució i de conformitat amb el que estableix l'article 79.2 Decret 220/2014, s'ha aprovat la Resolució de 27 de desembre de 2021 per la qual es crea el segell electrònic d'actuació administrativa automatitzada de la Conselleria de Justícia, Interior i Administració Pública (DOGV 9260, 20.01.2022).  
Una vegada creat el segell digital que permet la tramitació automatitzada, és procedent l'aprovació dels sistemes o aplicacions informàtiques que seran utilitzats per a la gestió de les actuacions administratives automatitzades, per a això, amb caràcter previ la Direcció General de Tecnologies de la Informació i les Comunicacions (DGTIC) haurà d'emetre un informe vinculant amb la finalitat d'assegurar la regulació, coordinació i planificació de les conseqüències informàtiques derivades d'aquests projectes i actes.  
L'acreditació per aquest mitjà es podrà aplicar a qualsevol actuació administrativa, tant de tràmit com als actes resolutoris dels procediments, en els supòsits previstos en la present resolució.  
En data 7 d'abril de 2022 s'emet l'informe favorable de coordinació informàtica per part de la Direcció General de Tecnologies de la Informació i les Comunicacions (DGTIC) al projecte de resolució d'aquesta Direcció General de Reformes Democràtiques i Accés a la Justícia per a l'aplicació del segell electrònic a les actuacions administratives automatitzades plantejades.  
De conformitat amb el que disposa l'article 10.2.c del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior, i Administració Pública, que determina l'àmbit competencial de la Direcció General de Reformes Democràtiques i Accés a la Justícia, i l'article 78.1 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana,  
  
Per tot això, resolc:  
  
Primer. Objecte  
Aquesta resolució té per objecte regular les actuacions administratives automatitzades de les comissions d'assistència jurídica gratuïta d'Alacant, Castelló i València, adscrites a la Direcció General de Reformes Democràtiques i Accés a la Justícia, com a sistema de signatura electrònica per a la identificació, signatura i autenticació de les actuacions establides en l'apartat segon d'aquesta resolució.  
  
Segon. Actuacions administratives automatitzades  
Les comissions d'assistència jurídica gratuïta d'Alacant, Castelló i València podran utilitzar el segell electrònic creat per la Resolució de 27 de desembre de 2021, de la Conselleria de Justícia, Interior i Administració Pública (DOGV 9260, 20.01.2022), per a les següents actuacions administratives automatitzades:  
1. Certificats electrònics de la resolució de reconeixement, revocació o denegació del dret a l'assistència jurídica gratuïta.  
2. Certificats electrònics de la resolució d'arxivament de sol·licituds, que confirmen o modifiquen les decisions prèviament adoptades pels col·legis professionals.  
3. Notificacions o comunicacions electròniques a les persones sol·licitants, als col·legis de l'advocacia i de la procura, així com a les parts interessades, i a l'òrgan administratiu o al jutjat o tribunal que coneix del procés, o si aquest no s'ha iniciat, si escau, al jutge o jutgessa degana de la localitat.  
  
Tercer. Aplicació informàtica  
S'aprova el sistema de tramitació d'expedients de justícia gratuïta com a aplicació informàtica que s'utilitzarà per a la gestió de les actuacions administratives automatitzades previstes en aquesta resolució.  
  
  
Quart. Òrgans competents per a la utilització del segell electrònic i per a la resolució d'impugnacions  
Les comissions d'assistència jurídica gratuïta d'Alacant, Castelló i València seran les responsables de la utilització del segell electrònic per a les seues actuacions administratives automatitzades en l'àmbit de la seua competència.  
La Direcció General de Reformes Democràtiques i Accés a la Justícia serà la competent per a la resolució de les impugnacions sobre l'ús del segell electrònic.  
  
Cinqué. Òrgans competents per a la definició i control de l'aplicació del sistema de tramitació d'expedients de justícia gratuïta  
La Direcció General de Reformes Democràtiques i Accés a la Justícia serà l'òrgan competent per a definir les especificacions del sistema de tramitació d'expedients de justícia gratuïta.  
La Direcció General de Tecnologies de la Informació i les Comunicacions (DGTIC) serà l'òrgan competent per a la programació, el manteniment, la supervisió i el control de qualitat i, si escau, de l'auditoria del sistema d'informació i del seu codi.  
  
Sisé. Verificació del certificat  
La verificació del certificat, així com la dels documents generats que incloguen el segell electrònic podrà realitzar-se a través de l'Agència de Tecnologia i Certificació Electrònica-ACCV, així com pel servei VALIDe de la plataforma de validació de certificats de l'Administració general de l'Estat, en l'adreça electrònica següent:  
https://valide.redsara.es/  
  
Seté. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
  
Huité. Entrada en vigor  
Aquesta resolució produirà efectes des del mateix dia de la publicació en el Diari Oficial de la Generalitat Valenciana.  
  
Contra la present resolució, que no posa fi a la via administrativa, es pot interposar un recurs d'alçada davant de la Secretaria Autonòmica de Justícia i Administració Pública, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 d'abril de 2022.- El director general de Reformes Democràtiques i Accés a la Justícia: José García Añón.